প্রধানমন্ত্রী নরেন্দ্র মোদীর বিদেশ সফর নিয়ে বিতর্কের অন্ত নেই। বিরোধী রাজনৈতিক দলগুলি বারবার মোদীর অত্যধিক বিদেশ সফর নিয়ে আক্রমণ শানিয়েছে। কিন্তু তাতে প্রধানমন্ত্রীর বিদেশ সফরের সংখ্যায় কোনও কাটছাঁট হয়নি। তবে ১০ বছরের এক বালক যেভাবে এই বিদেশ সফর নিয়ে মোদীকে চিঠি লিখল, তা অস্বস্তিতে ফেলেছে বিজেপি নেতৃত্বকে। কারণ এই চিঠির বয়ান এখন প্রকাশ্যে এসে গিয়েছে। 
বছর ১০ উমেশ মাধির বাড়ি ওড়িশার মালকানগিরিতে। আদিবাসী অধ্যুষিত এই মালকানগিরি জেলার অন্তত ৫০৫টি গ্রামে গত কয়েক মাস ধরে মহামারীর আকার নিয়েছে জাপানি এনসেফালাইটিস। ইতিমধ্যেই ৭৩টি শিশু জাপানি এনসেফালাইটিসের বলি হয়েছে। যদিও সরকারিভাবে দাবি করা হচ্ছে ২৭টি শিশুর মৃত্যুর কারণ জাপানি এনসেফালাইটিস। বাকি শিশুদের মৃত্যু হয়েছে অন্য কারণে। যদিও উমেশদের এলাকার কেউই সরকারের এই দাবি মানতে রাজি নন। মালকানগিরির শিকাপালি গ্রামের স্কুলের চতুর্থ শ্রেণিতে পড়ে উমেশ। গত কয়েকমাসে চোখের সামেন একে একে মৃত্যুর কোলে ঢলে পড়তে দেখেছে বন্ধু-বান্ধবদের। এলাকার বড়রা স্থানীয় প্রশাসনিক কর্তাদের কাছে জাপানি এনসেফালাইটিস প্রতিরোধে নানা ভাবে আবেদন জানিয়েও সেভাবে সাড়া পাননি। জেলা জুড়ে মেডিক্যাল ক্যাম্প বসলেও তা পরিস্থিতি মোকাবিলায় নিতান্তই নগণ্য। এমনকী সরকারি স্বাস্থ্যকেন্দ্রগুলির বেহাল দশা পরিস্থিতিকে আরও জটিল করে তুলেছে। আক্রান্ত এলাকাগুলিতে সেভাবে চিকিৎসক পাওয়াও ভার। জাপানি এনসেফালাইটিস প্রতিরোধে সরকারি কোনও রোডম্যাপই এখন প্রযোজ্য হয়নি এইসব এলাকায়। অত্যন্ত দারিদ্র্যের মধ্যে থাকা এই জেলার মানুষ এখন ভেবে পাচ্ছেন না, কীভাবে পরিস্থিতির সঙ্গে লড়াই করবেন। এই অসহায় পরিস্থিতি দেখে আর স্থির থাকতে পারেনি ১০ বছরের উমেশ। সে সরাসরি প্রধানমন্ত্রীর দফতরে নরেন্দ্র মোদীকে সম্বোধন করে চিঠি পাঠিয়ে দেয়। এবং সেই চিঠিতে সে এটাও লেখে যে , ‘বিদেশে না ঘুরে আমাদের গ্রামে আসুন। দেখুন কী নিদারুণ দুঃখ-কষ্টের মধ্যে আমরা দিনগুজরান করছি। কীভাবে নিয়ত বিনা চিকিৎসায় বাচ্চারা জাপানি এনসেফালাইটিসে আক্রান্ত হয়ে মৃত্যুর কোলে ঢলে পড়ছে।’ 
মালকানগিরির এই ৫০৫টি গ্রামের পরিস্থিতির যে কোনও উন্নতি হয়নি এবং জাপানি এনসেফালাইটিস প্রতিরোধে যে গাফিলতি রয়ে গিয়েছে, তা কার্যত স্বীকার করে নিয়েছেন সরকারি আধিকারিক তথা ওএসডি ন্রুপারাজ সাহু। উমেশের চিঠি ইতিমধ্যে প্রকাশ্যে এলেও পিএমও থেকে কিছুই জানানো হয়নি। ছোট্ট এক বালকের কাতর আর্জিতে কি মন ভিজবে মোদী সরকারের? সেটাই এখন দেখার।
আরও পড়ুন... 
ব্রিটিশ শাসনের প্রথম ফাঁসি কলকাতার এই কুয়োতেই! ‘নীল সাদা’-র আড়ালে ইতিহাস 
বাড়ির ছাদে পাকিস্তানের পতাকা তুলে প্রতিবাদ! কেন এমন করলেন কানপুরের বাসিন্দা?